
1. Uniteti i veprimit dhe pluraliteti i veprimeve

Si rregull, me anë të një sjelljeje njerëzore kryhet një vepër penale, disa sjellje njerëzore formojnë dy ose më shumë vepra penale. Gjithsesi, mund të ndodhë që, e njëjta sjellje mund të prekë disa norma penale, gjë e cila i lë vend konkurimit të veprave penale ose konkurimit në dukje të normave.
Konkurimi i veprave penale ndahet në formal (kur i njëjti autor me një veprim ose mosveprim të vetëm kryen disa vepra penale) dhe material (kur i njëjti autor me disa veprime ose mosveprime, kryen disa vepra penale). Ky institut trajton të njëjtin fenomen ligjor: ekzistencën e pluralitetit të veprave penale.
Nga ana tjetër, konkurimi në dukje i normave merret në konsideratë kur një sjellje vetëm në dukje duket sikur përfshihet në disa figura veprash penale, por në fakt përmban elementet e një figure të vetme vepre penale.
Trajtimi i këtyre koncepteve duhet të nisë me dallimin ndërmjet unitetit dhe pluralitetit të veprimit (veprim unik apo shumë veprime).
Për të arritur në përfundimin se kemi të bëjmë me unitet të veprimit, çështja duhet parë jo në këndvështrimin natyralist apo të fenomenit, por nën dritën e elementeve të figurës së veprës penale që po merret në shqyrtim. Nga ky këndvështrim, do të ketë një veprim atëherë kur plotësohen elementet minimale që përbëjnë figurën e veprës penale, edhe nëse sjellja tipike, sipas këndvështrimit natyralist, përbëhet nga kryerja e shumë akteve. P.sh. veprimi i vrasjes, në kuptim të së drejtës, është unitar edhe pse në realitet mund të kryhet me disa goditje me thikë (shumë akte).
Unitet të veprimit ka dhe kur vetë figura e veprës penale kërkon kryerjen e disa akteve për qëllime të ekzistencës së veprës penale, p.sh. në rastin e vjedhjes me dhunë, ku nga ana objektive veprimi përfshin marrjen e sendit të tjetrit të shoqëruar me dhunë ose kanosje.
Unitet të veprimit, pavarësisht ekzistencës së një sërë veprimesh, ka dhe te të ashtuquajturat vepra penale të kohëzgjatjes, p.sh. në rastin e rrëmbimit të personit.
Uniteti i veprimit përcaktohet nga figura e veprës penale sidomos në veprat penale të qëndrueshme. Të gjithë aktet e veçantë të cilët p.sh., në momentin fillestar kanë shërbyer për të mbyllur viktimën ose më pas, për ta mbajtur në këtë gjendje, p.sh., për të penguar ikjen e saj, deri në përfundimin e veprës, formojnë të njëjtën figurë vepre penale, heqje të paligjshme të lirisë.
Vështirësia lind, sa i përket veprimit unik dhe atij të shumëfishtë, në rastet e përsëritjes së të njëjtit veprim brenda një kohe të caktuar. P.sh., një person që me disa veprime të njëpasnjëshme vjedh sendet që ndodhen në të njëjtin objekt; në këtë rast bëhet fjalë për një vjedhje si vepër unike apo për disa veprime vjedhjeje?

Për të përcakruar kriterin që do të bëjë dallimin midis unitetit dhe pluralitetit të veprimit, duhet përdorur një qasje e llojit normativo-shoqëror: për të përcaktuar tiparin unitar të veprimit kërkohen njëkohshmëria e veprimeve dhe karakteri unik i qëllimit. Me fjalë të tjera, disa veprime në kuptimin natyralist do të formojnë një veprim unik nga pikëpamja ligjore nëse qëllimi që i bashkon është i njëjtë (unik) dhe nëse vazhdojnë në mënyrë të pandërprerë në kohë.
Mbi bazën e këtij kriteri, do të bëhet fjalë për një veprim të vetëm në rastin e vjedhjes së sendeve nga objekti me disa akte, pasi këto të fundit kryhen në mënyrë të pandërprrë në kohë dhe kanë të njëjtin qëllim. Në të njëjtën mënyrë, do të kishte unitet të veprimit edhe në rastet kur, në të njëjtin kontekst, autori kryen akte të përsëritura të dhunës seksuale ndaj një gruaje ose disa akte të turpshme në prani të një të mituri, etj.
Duhet mbajtur gjithsesi parasysh se koncepti normativo-shoqëror jo gjithnjë arrin të sigurojë një kriter kufizimi të sigurt ndaj interpretimeve dhe zbatimeve arbitrare të ligjit.
 



2. Vepra penale vazhduese

2.1. Natyra ligjore
Koncepti i veprës penale vazhduese, i njohur si delictum continuatuum, i ka fillesat në shkencën e së drejtës penale italiane të Mesjetës. Ajo nënkupton bashkimin e një pluraliteti të akteve të veçanta të të njëjtit autor, të cilët, pavarësisht se secili prej tyre përbën një vepër të kundërligjshme të ngjashme, duhet të trajtohen si një vepër e vetme, për shkak të lidhjes së ngushtë të brendshme dhe të jashtme. Ky institut u krijua sidomos me qëllimin për të përjashtuar dënime tejet të rënda dhe joproporcionale që caktoheshin në rastet kur aktet e veçanta gjykoheshin të ndarë nga njëri-tjetri.

Ky institut është kritikuar nga pikëpamja e shtetit të së drejtës dhe është i diskutueshëm nga pikëpamja e politikës penale. Është konsideruar si një sajesë e krijuar për të shmangur rregullat që zbatohen në konkurimin real, gjë që shpie në dyshimin se qëllimi është që të favorizohen dhe autorë që shfaqin rrezikshmëri të lartë shoqërore. Në këtë linjë arsyetimi, Salla e Madhe e Gjykatës së Lartë Federale e Gjermanisë ka disponuar në atë mënyrë që e ka shfuqizuar institutin e veprës penale vazhduese. Sipas kësaj gjykate, ky institut mund të merret në konsideratë vetëm në raste tepër të veçanta kur konkurojnë arsye që detyrojnë lidhjen ligjore të veprimeve të ndryshme të të njëjtit lloj, si vepër penale vazhduese, gjithnjë në përputhje me karakteristikat e figurës së veprës penale.

Vepra penale vazhduese formohet atëherë kur një subjekt cenon të njëjtën dispozitë ligjore ose dispozita të ngjashme, për të përmbushur të njëjtin mendim kriminal.

Ka pasur debate nëse vepra penale vazhduese duhet të konsiderohet si vepër penale unike apo si një pluralitet veprash. Në doktrinën dhe praktikën gjyqësore shqiptare, vepra penale vazhduese konsiderohet dhe trajtohet si një vepër penale e vetme. Aktet e veçanta që qëndrojnë në lidhje të vazhdueshme, përbëjnë një vepër penale të vetme. Momenti i përfundimit të veprimtarisë paraqet rëndësi të madhe, pasi prej tij varet për shembull, momenti i nisjes së afatit të parashkrimit, amnistia, ose përcaktimi i ligjit penal që do të gjejë zbatim. 

Sipas jurisprudencës gjermane, vendimi gjyqësor duhet të marrë në shqyrtim të gjithë aktet e pjesshme që hyjnë në linjën e vazhdimësisë (përfshi dhe ata të pazbuluar), dhe vendimi i formës së prerë për një vepër penale vazhduese përbën gjë të gjykuar për të gjitha aktet e pjesshme që i përkasin asaj vepre, përfshi dhe ata që nuk u morën në shqyrtim apo nuk janë zbuluar. 

Vepra penale vazhduese karakterizohet nga një pluralitet veprimesh ose mosveprimesh. 
Veprimet ose mosveprimet duhet të konsumojnë, si rregull, të njëjtën figurë të veprës penale. 


2.2. Përkufizimi
Vepra penale vazhduese përbëhet nga dy ose më shumë veprime ose mosveprime homogjene, të kryera në kohë të ndryshme, por në raste të ngjashme, që cenojnë të njëjtën normë ligjore ose norma të të njëjtit lloj e natyrë ose të ngjashme. 

Vepra penale e vazhdueshme paraqet si karakteristikë faktin që, secili prej veprimeve ose mosveprimeve që e përbëjnë atë, përbën në vetvete një vepër penale të kryer ose të mbetur në tentativë, por të gjitha ato vlerësohen së bashku si një vepër penale e vetme. Arkëtari i kompanisë që për një kohë të gjatë vjedh një sasi të vogël të hollash çdo ditë nuk kryen qindra vjedhje, megjithëse çdo veprim i veçantë i kryer prej tij është një vjedhje, por një krim të vetëm vazhdues të vjedhjes.

Vepra penale vazhduese nuk është e parashikuar si nocion në Kodin Penal aktual, por njihet në doktrinë dhe kuptimi i saj del edhe nga praktika gjyqësore. 

Sipas doktrinës franceze, vepra penale vazhduese, e konsideruar e tillë për shkak të unitetit të qëllimit, nënkupton një sërë faktesh të cilët merren në shqyrtim dhe ndëshkohen në tërësinë e tyre si të përbënin një vepër të vetme, por secili prej këtyre fakteve, veçant, përbën vepër penale më vete. 
Vepra penale vazhduese kosiderohet si një vepër e vetme për arsye se aktet, në vazhdimësinë e tyre, nxjerrin në dukje unicitetin e mendimit dhe konceptimit tek autori dhe një të drejtë unike të cenuar viktimës.

Sipas doktrinës shqiptare, quhen vepra penale vazhduese ato të cilat përbëhen nga dy ose më shumë veprime të njëllojta kriminale dhe që kryhen për të realizuar të njëjtin mendim kriminal. Veprimet e veçanta të kryera nga fajtori nuk formojnë vepra më vete, por konsiderohen pjesë përbërëse të një figure të vetme veprës penale. 
Në rastin e fajit vazhdues, në aparencë duket se janë kryer shumë vepra penale, por këto kanë lidhje të ngushtë me njëra-tjetrën, p.sh. vjedhja në mënyrë vazhduese nga e njëjta shtëpi dhe nga i njëjti dyqan, në intervale të ndryshme. Si në rastin e fajit të qëndrueshëm, ashtu dhe në atë të fajit vazhdues kemi vetëm një faj. Fajet që zgjatin ose ato që vazhdojnë, nuk duhet të quhen krijesa të juristëve; janë shprehje juridike e karakteristikave të veprimit (ose të mosveprimit) që është i njëjtë nga natyra e tij, por që përbëhet nga pjesë-hallka të veçanta plotësuese të po atij faji.
Dallimi midis fajit vazhdues dhe atij të vetëm ka rëndësi të madhe praktike pasi, nëse shumë vepra quhen pjesë plotësuese të një faji të vetëm, do të zbatohet një dënim i vetëm kundër autorit, pasi faji vazhdues konsiderohet një faj. Përkundrazi, po të jetë që secila nga veprat e shumta të autorit ka figurën e fajit të vetëm, ndodhemi para shumë fajeve dhe do të zbatohen dispozitat mbi konkurimin e fajeve dhe të dënimeve. 
Sipas doktrinës dominuese ka faj vazhdues, kur ekzistojnë këto elemente:

a) Veprat e ndryshme fajtore, të marra veçanërisht, të plotësojnë elementet përbërës të po atij faji;
b) Midis veprave të shumta të autorit të ketë lidhje kronologjike në mënyrë që të vijnë njëra pas tjetrës, pa ndërprerje të gjatë;
c) Midis veprave të ndryshme të ezksitojë një lidhje e brendshme, në mënyrë që sipas kuptimit natyral të gjërave të mund të quhen si pjesë organike të një tërësie unike, të kryera me paravendosje.

Ndërkohë, legjislacione të tjera penale e përkufizojnë veprën penale vazhduese, si p.sh. Kodi Penal italian, sipas nenit 81/2 të të cilit, “dënimi i caktuar për veprën penale më të rëndë do të shtohet deri në trefishin e tij për atë, i cili me një veprim ose mosveprim cenon dispozita të ndryshme të ligjit apo cenon më shumë se një herë të njëjtën dispozitë ligjore”.  Për shembull, A, për të rrëmbyer B, rreh trupropjën e tij, vjedh një automjet dhe mban peng B për disa ditë; në këtë rast ai kryen veprat penale të plagosjes, rrëmbimit të personit dhe vjedhjes. Bëhet fjalë për tre vepra penale, por të kryera me qëllimin e vetëm për të rrëmbyer B. 
Arsyeja që ligjvënësi italian ka zgjedhur të zbatojë sistemin e bashkimit juridik mbështetet në mendimin se kush kryen disa vepra penale me një qëllim të vetëm tregon më pak prirje kriminale në krahasim me atë që kryen disa vepra penale me qëllime të ndryshme, arsyetim i cili gjithsesi është mjaft i diskutueshëm. Gjithashtu, duke krijuar uniformitet midis konkurimit formal dhe veprës penale vazhduese, është synuar t’u jepet fund paqartësive që mund të lindin në praktikë.
Përcaktimi që i ka bërë Kodi Penal italian veprës penale vazhduese përfshin më tepër elemente në krahasim me ç’ka pranon në përgjithësi doktrina lidhur me të, pasi bën fjalë dhe për cenim të dispozitave të ndryshme të ligjit.

Ndërkohë, Kodi Penal i RMV parashikon në nenin 45 të tij: “Kryerësi i cili me paramendim ka kryer dy ose më shumë vepra njëkohësisht të ndërlidhura, të cilat paraqesin realizimin disa herësh të së njëjtës vepër...”. Në të njëjtën formë, dispozita të posaçme për veprën penale vazhduese përmbajnë dhe kodet penale të Bullgarisë, Finlandës, Kroacisë, Holandës, etj.


2.3. Elementët përbërës të veprës penale vazhduese 
Që të formohet një vepër penale vazhduese, sipas doktrinës, kërkohen disa elemente objektivë e subjektivë, të cilat mundësojnë vërtetimin e lidhjes së vazhdimësisë midis tyre.

Sa iu përket elementeve objektivë të lidhjes së vazhdimësisë, kërkohen:

1. Veprimet ose mosveprimet të përbëjnë elementet e së njëjtës vepër penale ose figura të tjera të të njëjtës natyrë ose lloj. Në doktrinë dhe në praktikën e vendeve të tjera (p.sh. Gjermani, sipas doktrinës së shkuar), është pranuar se vazhdimësia është e mundur, për shembull, midis vjedhjes së thjeshtë dhe asaj të kryer në rrethana rënduese, ndërmjet plagosjes së lehtë dhe asaj të rëndë. Nga ana tjetër, legjislacioni italian pranon që veprimet ose mosveprimet mund të prekin dhe dispozita të ndryshme të ligjit penal, me kushtin që veprimtaria e autorit të udhëhiqet nga i njëjti mendim kriminal. Do të plotësohet kushti që të ketë vepër penale vazhduese të ngjashme në ato raste kur autori, duke kryer shumë akte të njëpasnjëshëm dhe duke shkaktuar pasojë të cilësuar të së njëjtës vepër penale, të përgjigjet për formën më të rëndë të kryerjes (p.sh. nëse ka realizuar shumë akte vjedhjeje sipas nenit 134/1 të Kodit Penal, por vlera përfundimtare e vjedhjes është e madhe, vepra do të cilësohet vjedhje me pasoja të rënda). Por nuk mund të ketë vepër penale vazhduese nëse autori kryen vjedhje, mashtrim vjedhje me dhunë apo me armë, etj. 

2. Cenimi ose vënia në rrezik e të njëjtës marrëdhënie juridike. Në këtë kuptim, veprimet ose mosveprimet duhet të prekin ose të vënë në rrezik të njëjtën marrëdhënie juridike të mbrojtur nga ligji penal. Kjo marrëdhënie, për shkak të veprës penale vazhduese, duhet të pësojë një cenim gradual. Si rregull, legjislacione të ndryshme nuk pranojnë cenimin ose vënien në rrezik të të drejtave dhe lirive thelbësisht personale si jeta, integriteti trupor, nderi, liria vetjake dhe seksuale, morali, etj., të cilat nuk mund të bashkohen një të vetme nëse u përkasin personave të ndryshëm. Pra, kushti për të drejtat dhe liritë thelbësisht personale, që të ketë vepër penale vazhduese, është që ato t’i përkasin të njëjtit subjekt. P.sh., mund të ketë vepër penale vazhduese nëse autori fyen duke shfrytëzuar rastin, në mënyrë të pandërprerë (çdo ditë), të njëjtin person, por nuk mund të cilësohet si vepër penale vazhduese fyerja që iu drejtohet shumë personave. Në doktrinë dhe praktikë gjyqësore pranohet, nga ana tjetër, që do të konsiderohet vepër penale vazhduese nëse vidhen p.sh. sende që iu përkasin pronarëve të ndryshëm, të gjendura në të njëjtin objekt.

3. Mënyra e njëjtë e kryerjes së veprës penale ose ngjashmëria e veprimeve dhe mosveprimeve, që nënkupton se për të konfiguruar veprën penale vazhduese, duhet që aktet e veçanta të lidhen në mënyrë objektive midis tyre, që i jep pamjen vazhduese veprës penale. Në raste të caktuara, ky kriter mund të plotësohet nga figura e veprës penale të parashikuar në ligj, ose plotësohet në momentin kur konsumohen disa akte që pasojnë njëri-tjetrin, duke plotësuar kushtet e veprës penale vazhduese, sipas përkufizimit të bërë nga doktrina. Kushti për homogjenitet të veprës plotësohet edhe në rastet kur njëri nga aktet është kryer ndërsa tjetri ka mbetur në tentativë (p.sh. në episodet e vjedhjes). Vepra vazhduese mund të konsumohet edhe me episode veprimi ose mosveprimi (p.sh. roja i objektit që vidhet). Në elementin e ngjashmërisë mund të vlejë edhe vendi i kryerjes së veprës penale, i cili shërben për konfigurimin e veprës vazhduese (p.sh. vjedhja nga e njëjta banesë), sepse mundëson vijimësi në kryerjen e akteve të njëjta, por gjithsesi nuk është kriter i domosdoshëm, pasi vepra vazhduese mund të kryhet dhe në vende të ndryshme.

4. Vazhdimësia e veprimeve ose mosveprimeve të ndryshme (lidhja kohore dhe në hapësirë). Sipas këtij kushti, aktet duhet të jenë kryer në jo të njëjtë, por njëri pas tjetrit, në vijimësi që ndërpritet nga intervale të shkurtra kohore. Intervalet kohore nuk duhet të aq të shkurtra sa të bashkojnë të gjithë aktet në një veprim unik në kuptimin ligjor (p.sh. kur në të njëjtin interval kohor e godet duke e plagosur viktimën dhe menjëherë më pas e vret). Nga ana tjetër, intervalet kohore nuk duhet të jenë aq të gjata, saqë vijimësia objektive e akteve të jetë e ndërprerë (p.sh. nuk mund të ketë vijimësi nëse autori kryen një vjedhje sot dhe tjetrën pas 2 muajsh). Në raste të tilla, duhet të merret në konsideratë konkurimi real i veprave penale. Gjithçka varet nga rasti konkret si dhe nga fakti nëse figura e veprës penale mundëson kryerjen e saj në mënyrë vazhduese.

Kriteret subjektivë që duhet të paraqesë vepra penale vazhduese janë:

1. I njëjti autor i veprës. Në kuptim të rolit që do të kryejë, autori mund të jetë i vetëm ose bashkëpunëtor në veprën penale vazhduese, por nuk mund të konsiderohet vepër penale vazhduese nëse në njërin prej episodeve është autor i drejtpërdrejtë, ndërsa në një episod tjetër ka cilësinë e bashkëpunëtorit. 

2. Mendimi unik kriminal. Në këtë kuptim, vepra penale vazhduese kryhet me faj në formën e dashjes, si rregull të qëllimshme, pasi autori ka përfytyruar paraprakisht kryerjen e veprës penale, të ndarë në episode. Sa i përket këtij kriteri, është pikërisht elementi që dallon konkurimin material nga vepra penale vazhduese. Uniteti i mendimit është hallka lidhëse, përveç vijimësisë kohore, që bashkon të gjithë aktet në një vepër të vetme. Si rregull, mendimi kriminal është i përgjithshëm, mund të jetë i plotë ose i qartë që në fillim për momentet kryesore apo të veçanta të veprës penale ose formohet në mënyrë më të plotë gjatë veprimtarisë kriminale. Pavarësisht përpunimit që pëson gjatë këtij procesi, mendimi fillestar kriminal është në thelb një mendim unik dhe prej tij rrjedhin të gjithë aktet e veçantë, të cilët lidhen organikisht me njëri-tjetrin. Një "vendim i përgjithshëm" për të kryer disa vepra penale të dënueshme – kryerja e të cilave është ende e pasigurt për sa i përket vendit, kohës dhe mënyrës - nuk justifikon pranimin e një vepre penale vazhduese, por gjithmonë kërkon një "dashje të përgjithshme”. Kjo kërkesë është kritikuar me të drejtë, sepse është absurde t'i jepet privilegji i vazhdimësisë dhe rrjedhimisht i një akti të vetëm, dikujt që ka konceptuar që në fillim "dashjen e përgjithshme" dhe përfiton çdo herë nga e njëjta mundësi për të kryer veprën penale (p.sh., abuzimi i përsëritur me të njëjtin fëmijë), dhe në këtë mënyrë nxjerr në pah një vullnet kriminal veçanërisht të fortë, në ndryshim nga ai që i nënshtrohet vazhdimisht tundimit që i paraqitet. Gjithsesi, nuk do të ishte e saktë që të shmangej plotësisht aspekti subjektiv i veprës vazhduese. Kriteri thjesht objektiv, duhet të pësojë një kufizim. Sipas doktrinës gjermane të së drejtës penale "edhe kur dikush merr një vendim të ri të njëjtë ose pothuajse të njëjtë, të tillë që çdo vendim i mëvonshëm përbën vazhdimin e atij të mëparshëm, ekziston uniteti i dashjes dhe për pasojë, vepra vazhduese”. Ky është edhe parimi i mbështetur nga Gjykata Federale Zvicerane. Në këtë kuptim, kërkohet një vlerësim i saktë i "përmbajtjes" së dashjes, nëse ajo synon kryerjen e veprimeve të pavarura apo jo. Vendimtare është, në të gjitha rastet, situata e përgjithshme e brendshme dhe e jashtme. Në përputhje të plotë me këtë kriter, është rrethana e sipas së cilës autori e merr vendimin pak nga pak, si dhe fakti i "dorëzimit të përsëritur ndaj të njëjtit tundim". Për rrjedhojë, situata e jashtme dhe e brendshme fitojnë një vlerësim të ekuilibruar për sa i përket qëllimit të njohjes së veprës vazhduese. Ky kriter vlen edhe në rast dënimi; në përgjithësi, lidhja e vazhdimësisë ndërpritet nga vendimi i dënimit të dhënë, por varet nga rrethanat nëse dhe kur pas dhënies së dënimit lind një dashje e re dhe e pavarur.

Për sa i përket interpretimit të shprehjes "mendim unik kriminal", doktrina është e ndarë në thelb në dy qasje.

Sipas një teorie të parë, i njëjti mendim kriminal nënkupton që vepra penale të ndryshme të jenë menduar të gjitha së bashku, në një program unitar. Praktikisht,  duhet të ketë një plan të qëllimshëm që në fillim, në linjat e tij thelbësore, për të arritur një qëllim të vetëm.
Nuk ka rëndësi nëse të gjitha veprat penale janë përcaktuar që në fillim; mund të ketë disa që janë planifikuar në një kohë të mëvonshme (rasti i dashjes eventuale), por e rëndësishme është që veprat penale të veçanta të bëjnë pjesë në projektin fillestar që autori ka pasur në mendjen e tij.
Sipas vendimit nr. 5101, datë 21.4.1999 të Gjykatës së Kasacionit italiane “përsa i përket veprës penale vazhduese, prirja e thjeshtë për të kryer krime e subjektit, ose prania e një programi të përgjithshëm të veprimtarive kriminale, shprehje e një stili jetese devijant, i lidhur me nevojat ekonomike, nuk janë në vetvete tregues për ekzistencën e një mendimi kriminal, i domosdoshëm për bashkimin e shkeljeve të ndryshme në një të vetme; anasjelltas është e nevojshme që, që në fillim, veprat penale të veçanta të jenë parashikuar dhe paracaktuar si episode për zbatimin e një programi të vetëm kriminal”.

Kjo tezë nuk mund të pranohet, sepse në këtë mënyrë do të njihej vazhdimësia edhe atëherë kur një terrorist kryen një sërë sulmesh të përhapura në kohë, ose kur një kriminel grabit një sërë bankash për t'u pasuruar.

Sipas teorisë tjetër, i njëjti mendim kriminal nënkupton karakterin unik të qëllimit që autori i vendos vetes. Për më tepër, kjo është në përputhje me strukturën e veprës penale vazhduese si një vepër penale unike, sepse, sipas Carrara-s, arsyeja e trajtimit më të favorshëm në krahasim me konkurimin formal të veprave penale qëndron në faktin se te veprat penale vazhduese nuk hasen disa vendime kriminale të ndryshme, por një i vetëm. Për autorë të tjerë duhet të ekzistojnë njëkohësisht një program unik si edhe një qëllim i vetëm.

Megjithatë, duke pasur parasysh këto premisa të përgjithshme, nuk është gjithnjë e lehtë të përcaktohet ky projekt fillestar; për shembull, sipas praktikës gjyqësore italiane:

- Kryerja e një sërë krimesh për të kompensuar gjendjen e nevojës ekonomike nuk është konsideruar si vepër penale vazhduese (Kas. Pen., seksioni I, vendim i datës 11.6.1992).
- Kryerja e një sërë krimesh për të siguruar paratë e nevojshme për blerjen e drogës nuk është konsideruar si vepër penale vazhduese (Kas. Pen., seksioni I, vendim i datës 24.6.1992). 

Me vendimin nr. 12638, datë 10.4.2006, Gjykata italiane e Kasacionit ka arritur në përfundimin se seria e veprave penale të kryera nga i pandehuri ishin rezultat i një zgjedhjeje shumë të saktë për të bërë jetë kriminale dhe jo rezultat i një mendimi unik kriminal. Nga jurisprudenca e konsoliduar, uniteti i mendimit kriminal, konstatohet vetëm kur vendimi për kryerjen e veprave penale të ndryshme është marrë nga autori në një moment kohor para kryerjes së veprimit të parë dhe është shtrirë te të gjithë të tjerët që e pasojnë, të programuar sipas disa linjave kryesore. Rrjedhimisht, nuk mund të trajtohen si vepër penale vazhduese të gjitha ato fakte që përbëjnë vepra penale, të cilat, në raport me veprën penale të parë të kryer gjenden në një marrëdhënie të rastësishme, apo shprehin një zakon ose një mënyrë jetese të autorit, siç ndodh në rastin e personave që vuajnë varësinë nga drogat, të detyruar të kryejnë vepra penale për të siguruar mjetet ekonomike që të plotësojnë nevojat e tyre të përditshme për drogë.

- Jurisprudenca ka pranuar gjithashtu se vazhdimësia nuk zbatohet për veprat penale të kryera para dhënies së vendimit apo arrestimit dhe atyre të kryera pas këtij momenti, sepse këto ngjarje e kanë thyer zinxhirin e vazhdimësisë.

- Diskutime ka pasur dhe mbi faktin nëse ka vazhdimësi mes veprave penale të organizatës kriminale dhe grupit të strukturuar kriminal dhe veprave penale të veçanta të kryera nga anëtarët e tyre. Sipas jurisprudencës italiane, uniteti i mendimit kriminal ka një rëndësi vendimtare, i kuptuar ky si konceptimi dhe vullneti i një qëllimi unitar që vë në dukje një program të përgjithshëm, në të cilin vendosen veprimet e veçanta, të cilat kryhen më pas herë pas here, sipas vendimeve të marra për këtë qëllim. Kjo nënkupton që qëllimi është mjaft specifik, që autori duhet të përfytyrojë të gjithë serinë e veprave që janë pjesë e programit, të konceptuara në linjat e tij të përgjithshme dhe thelbësore, që programi kriminal është, pra, i përfytyruar që nga kryerja e veprës penale të parë, e cila lidhet në vazhdimësi me veprimet ose mosveprimet e tjerë. Për rrjedhojë, gjykatat kanë saktësuar se nuk mund të vendoset lidhja e vazhdimësisë midis krimit të pjesëmarrjes në organizatat kriminale të tipit mafioz dhe krimeve të planifikuar ose në çdo rast të kryer në fakt. Organizata kriminale karakterizohet nga marrëveshja e programimit për kryerjen e krimeve, për kontrollin e veprimtarive ekonomike dhe për realizimin e fitimeve ose përfitimeve të padrejta, duke përdorur metoda tipike mafioze (forca frikësuese, kushti i nënshtrimit dhe kodi i heshtjes); për veprën penale vazhduese, nga ana tjetër, nuk mjafton një plan i përgjithshëm i veprimtarisë kriminale, por është e nevojshme që në mendimin fillestar kriminal të përfshihen të gjithë veprimet dhe mosveprimet, që në momentin e parë, dhe në elementët e tyre thelbësorë e individualizues; duhet të ekzistojë, në thelb, i njëjti moment gjenetik-ideor që bashkon krimin e krijimit të organizatës me ata që vijojnë pas krijimit të saj (Kas. Pen., seksioni VI, Vendim 24 tetor 1997, n. 3650).

Sipas jurisprudencës së Gjykatës italiane të Kasacionit, përsa i përket veprës penale vazhduese:

- Uniteti i mendimit kriminal - që përbën kushtin e domosdoshëm për ekzistencën e institutit - nuk mund të identifikohet me prirjen e përgjithshme për të kryer vepra penale të të njëjtit lloj ose natyrë, ose në çdo rast me një zgjedhje jete që nënkupton përsëritjen e sjelljeve të caktuara kriminale, ku shkeljet individuale duhet të jenë pjesë përbërëse e një programi të vetëm, për të cilin është marrë vendim që në fillim të veprimtarisë në linjat thelbësore të saj: planifikimi dhe vendimi fillestar, të përgjithshëm, për të kryer një mori veprash penale, me synimin për të arritur një synim të vetëm të paracaktuar në mënyrë mjaftueshëm specifike.

- Veprimet e shumëfishta të autorit duhet të jenë shprehje e një programi të vetëm qëllimesh, të cilët i ka marrë konsideratë qoftë edhe vetëm në parim ose si hipoteza të mundshme ose përgjithësisht të përfshira në linjat themelore të përfytyrimit të tij, pa qenë nevoja që të jenë rezultat i një konceptimi të saktë dhe të detajuar, në kuadrin e një projekti kriminal të identifikuar saktësisht dhe me përmbajtje të përcaktuar në të gjitha pjesët e tij (Kas. Pen., seksioni II, 18.3.1993, n. 2611): "natyra e përgjithshme" e konceptimit dhe programimit i lejon këto të mbeten "të hapura" ndaj përshtatjeve të rastit.
Mendimi fillestar i përgjithshëm, si njësi e llojit intelektual, do të pasohet nga vendime specifike, me një element të veçantë vullneti për secilin nga veprimet individuale, duke iu referuar sjelljeve të mëvonshme që bëjnë pjesë në të njëjtin plan ose mendim.

- Vërtetimi i unitetit të mendimit kriminal, duke iu referuar brendësisë psikike të autorit, mund të bazohet edhe në elemente supozuese dhe rrethanore, por në lidhje me to, gjyqtarit i kërkohet të japë motivimin e duhur, pasi është thelbësore të shpjegojë arsyetimin nëpërmjet të cilit ai ka arritur në identifikimin e të dhënave dhe aspekteve, qoftë edhe të një lloji logjik, të cilat lejojnë që veprimet kriminale individuale të përfshihen në themelin e një ideje fillestare të përgjithshme origjinale dhe unike (Gjyk. Kas., seksioni I, 11.3.2005, nr.1158).

- Elementet nga të cilat mund të nxirret uniteti i mendimit kriminal duhet të jenë domethënëse në dritën e përvojës, të të dhënave të planifikimit që qëndrojnë në themel të sjelljes. Ato kanë një natyrë simptomatike dhe jo drejtpërdrejt demonstruese, por verifikimi duhet të bëhet në mënyrë efektive, logjike, pasi nuk mund t'u besohet hamendësimeve ose supozimeve të thjeshta (Gjyk. Kas., seksioni I, 25.10.2006, nr. 35797).

- Instituti i vazhdimësisë ka një bazë mbizotëruese psikologjike, pasi mjafton që veprat e ndryshme të unifikohen nga prania e një elementi qëllimor, pra nga uniteti i qëllimit që autori i ka vënë vetes (Kas. Pen.: seksioni I, 6.4.2006, n. 12357 dhe seksioni III, 21.6.2006, n. 21496).


Elementet përbërës të veprës penale vazhduese sipas Vendimit unifikues të Kolegjeve të Bashkuara të Gjykatës së Lartë Nr. 284, datë 6.10.2000 janë: 

1) Secila vepër nuk duhet të qëndrojë si akt më vete; 
2) Veprimet ose mosveprimet të konsumojnë të njëjtën figurë të veprës penale; 
3) Të ekzistojë një mendim kriminal, i cili të bashkojë aktet e veçanta në një tërësi të vetme të pandashme.

Sipas këtij vendimi, për të patur krim vazhdues është e domosdoshme që personi të ketë parashikuar hollësitë rreth veprimtarisë së tij kriminale siç janë, koha, mjetet, forma, mënyra për kryerjen e krimit. Mendimi i vetëm kriminal, si bosht i kërkesës për krimin vazhdues, presupozon që i pandehuri të ketë përpunuar në mendjen e tij zhvillimin e veprimeve konkrete në kohë e hapësirë. Pavarësisht se është “mendim”, ai “lexohet” nëpërmjet veprimeve konkrete që kryen i pandehuri për realizimin e veprës penale.  


Sipas udhëzimit të plenumit të Gjykatës së Lartë nr. 6, datë 10.5.1982, për të pasur vepër penale vazhduese kërkohen këto elemente:

1. Personi të ketë kryer dy ose më shumë veprime ose mosveprime, çdonjëra prej të cilave mund të quhet si vepër më vete. Kur veprimi i personit, që synon në realizimin e një vepre penale, përbëhet nga disa akte të pjesshme të njëpasnjëshme, nuk ka vend të shtrohet çështja e veprës penale vazhduese, pasi aktet e pjesshme janë momente të një veprimi të vetëm. Këto nuk mund të quhen, për efekt të cilësimit të veprës, si veprime të kryera më shumë se një herë ose me përsëritje. Vjedhja e pasurisë, e kryer në një banesë gjatë një nate, duke u futur disa herë me radhë për të tërhequr sendet e vjedhura, quhet një krim i vetëm. Veprimet e veçanta të fajtorit nuk formojnë krime më vete, por janë pjesë përbërëse e një krimi të vetëm. Vjedhja në këtë rast përbëhet nga shumë episode ose veprime, të cilat lidhen midis tyre nga qëllimi unik, nga identiteti i veprimeve, nga kryerja e tyre pa ndërprerje dhe në të njëjtin objekt. Gjithashtu, në goditjen e një personi në të njëjtën kohë disa herë në trup, nuk ka rrahje të kryer më shumë se një herë, që mund të jetë rrethanë cilësuese, pasi goditjet që pasojnë të parën, janë pjesë ose episode të të njëjtit veprim.

2. Veprimet ose mosveprimet e personit të jenë të njëllojta në kuptimin që, me anë të tyre, të kryhet e njëjta figurë e veprës penale, pavarësisht nga karakteri i ndryshëm material që mund të kenë veprimet e shumta. 

3. Vepra vazhduese është vepër unike për shkak të mendimit të njëjtë kriminal të autorit, i cili bashkon aktet e shumta në një tërësi të vetme.
Mendimi kriminal është elementi subjektiv që realizon lidhjen midiss veprimeve të shumta. Kjo do të thotë se fajtori e ka menduar që më parë, e ka përpunuar dhe pranuar në ndërgjegjen e tij mundësinë e kryerjes së veprave dhe është përgatitur moralisht për këtë. Uniteti i mendimit është elementi bazë që bashkon në një vepër të vetme veprimet e veçanta të kryera nga fajtori në kohë të ndryshme, pasi këto janë veprime të një projektideje të vetme. Në çdo rast të veçantë që autori kryen aktin e vjedhjes, merr një vendim për këtë, por ky vendim është konkretizim i projektidesë së përpunuar nga ai që më parë. Mendimi kriminal, si kriter bazë i veprës vazhduese, nuk duhet ngatërruar me dashjen si qëndrim psikik ndaj pasojave të veprës penale. Në çdo rast që kryhet një veprim, autori merr vendim për të dhe vepron me vetëdije për të arritur një pasojë konkrete shoqërisht të rrezikshme që ai synon. Për pasojë, në veprën vazhduese ana subjektive e saj përsëritet aq herë sa janë dhe aktet e pjesshme të kësaj vepre. Ajo që mbetet e pandryshuar dhe e përbashkët për të gjithë veprimet e veçanta është mendimi unik kriminal. Ky mendim, në raport me veprimet e veçanta, ka karakter të përgjithshëm në kuptimin që autori nuk ka parashikuar rezultatet e veçanta të veprimeve të ndryshme që kryhen për të realizuar veprën. Mendimi nuk është akt volitiv, por moment intelektual, një proces mendor gjatë të cilit fajtori çmon dobitë dhe të këqijat që mund të vijnë nga vepra penale, si dhe mundësitë për ta realizuar këtë në përgjithësi.
Për veprën penale vazhduese nuk është e domosdoshme që personi të ketë parashikuar dhe përcaktuar numrin e veprimeve me anën e të cilëve mendon të realizojë veprën, as mjetet që mund t’i shërbejnë për këtë qëllim dhe as kohën e kryerjes së tyre e mënyrat me të cilat mund t’ia arrijë qëllimit. Këto janë çështje që zgjidhen nga autori pasi të ketë marrë vendimin për kryerjen e saj, duke u udhëhequr nga kushtet konkrete ku ai do të zhvillojë veprimtarinë kriminale, nga rrethanat në të cilat do të veprojë. Edhe nëse personi ka menduar për ndonjë nga këto çështje që lidhen me ekzekutimin e mendimit, por në fazën e realizimit vepron në një mënyrë tjetër, mendimi unik kriminal mbetet gjithnjë në fuqi. 
Largësia në kohë midis veprimeve të veçanta të autorit e ndërpret vazhdimësinë ose lidhjen midis tyre, aq sa ato nuk paraqiten, në këto raste, si pjesë organike të një vepre penale të vetme. Si rregull, koha e gjatë që ka kaluar midis veprimeve duhet të vlerësohet si tregues i rëndësishëm se veprimi i dytë nuk është realizim i të njëjtit mendim kriminal të personit, por i mendimeve të veçanta. Se sa duhet të jetë koha midis veprimeve të ndryshme, për të mos u quajtur kjo kohë si ndërprerje e lidhjes së veprimeve të veçanta, nuk mund të caktohet që më parë. Kjo është çështje fakti që duhet zgjidhur sipas rastit konkret, duke u bazuar në rrethanat konkrete të çështjes, në tërësinë e tyre. Koha ndërmjet veprimeve të ndryshme nuk është ndonjë moment i pavarur dhe absolut në bazë të të cilit mund të nxirret një përfundim i caktuar lidhur me ekzistencën e veprës penale vazhduese. Koha e gjatë mund të tregojë se veprimet e veçanta nuk janë kryer si rezultat i të njëjtit mendim kriminal në rast se rrethanat e tjera e justifikojnë një përfundim të tillë. P.sh. kur personi që ka hyrë në banesë në kundërshtim me vullnetin e pronarit nxirret jashtë, por arrin të futet rishtaz, kryen një vepër të vetme penale për shkak të vazhdimësisë e cila nuk ndërpritet nga koha. Për të njëjtat arsye, kemi një vepër penale të vetme në të gjitha ato raste ku veprimtaria e personit përfaqëson një proces unik, meqenëse zhvillohet brenda një kohe relativisht të shkurtër dhe pa ndërprerje si p.sh., kundërshtimi disa herë i personit që kryen detyrë shtetërore gjatë kohës që është duke kryer një detyrë të caktuar.
Nuk ka vepër penale vazhduese kur personi shkel të njëjtën dispozitë, pasi gjykata e ka dënuar njëherë për veprime të mëparshme të njëllojta.


2.3.1 Elementet e ndryshueshëm
Janë rrethana të natyrës së përzier objektive dhe subjektive që shfrytëzohen nga autori për të lehtësuar kryerjen e veprës penale vazhduese si p.sh.: pozicioni i tij i punës (roja, arkëtari, zyrtari), raste të njëjta (mundësia për të përdorur një vulë zyrtare), elemente që gjithsesi mund të ndryshojnë me kalimin e kohës dhe të ndërpresin lidhjen e vazhdimësisë në këtë kategori vepre. 
Lidhja organike midis akteve të veçanta mund të ndërpritet nga shkaqe që ndërpresin vënien në jetë të unitetit të mendimit kriminal, si p.sh. intervalet e gjata në kohë nga njëri akt te tjetri, ndryshimi i punës ku kryente veprën penale vazhduese, fillimi i ndjekjes penale për atë vepër, etj. Kryerja e akteve të njëjtë në rrethanat e reja të krijuara, do të konsiderohet si një vepër penale e re dhe jo vepër penale vazhduese.


2.4. Trajtimi juridiko-penal i veprës penale vazhduese
Në përputhje me sa trajtuar më lart, të gjithë veprimet ose mosveprimet me të cilët realizohet disa herë figura e së njëjtës vepër penale ose të ngjashme, do të trajtohen si një vepër penale e vetme, që do të thotë se ndaj fajtorit do të caktohet një dënim. Në rastin e zbatimit të rregullave mbi veprën penale vazhduese, nuk mund të zbatohen rregullat për konkurimin e veprave penale. 
Kodi Penal aktual nuk ka rregullime lidhur me trajtimin e veprës penale vazhduese, në momentin e caktimit dhe individualizimit të dënimit.
Si rregull, gjykata duhet të mbajë parasysh numrin e episodeve apo akteve, si rrethanë në caktimin e dënimit. Nëse veprat penale janë të ngjashme, vepra vazhduese duhet të cilësohet sipas parashikimit më të rëndë. Nëse disa prej episodeve përbëjnë akte të kryera dhe disa të mbetur në tentativë, vepra penale vazhduese duhet të kualifikohet si vepër e konsumuar. 

Në përputhje me faktin se vepra penale vazhduese është unike, duhet të trajtohen dhe çështja e amnistisë dhe e parashkrimit.

Nëse personi ka vijuar të veprojë edhe pas daljes së dekretit mbi amnistinë dhe veprimet e ndryshme formojnë një vepër të vetme vazhduese, amnistia do të zbatohet njësoj si një vepër penale të vetme, pavarësisht nëse veprimet e kryera para amnistisë, të marra si vepra penale penale të pavarura, mund të cilësohen në bazë të një dispozite që amnistohet. Si pasojë, kur është kryer një vepër penale vazhduese, e kryer pjesërisht para amnistisë dhe pjesërisht pas këtij akti, amnistia nuk duhet të zbatohet.

Si kohë e kryerjes së veprës penale vazhduese duhet të konsiderohet koha e kryerjes së veprimit të fundit, sepse veprimet e ndryshme formojnë një tërësi të pandarë. Përcaktimi i kohës së përfundimit të veprës vazhduese lidhet me ecjen e afatit të parashkrimit të ndjekjes penale, moment i cili, në këtë rast, nis nga dita e kryerjes së veprimit të fundit.




3. Vepra penale e qëndrueshme


3.1. Kuptimi i veprës penale të qëndrueshme (permanente) dhe dallimi nga vepra penale e atypëratyshme
Vepra penale si çdo ngjarje njerëzore, lind, jeton dhe vdes. Në këtë kuptim, parë nga pikëpamja dinamike, vepra penale kalon nëpër disa etapa, që përbëjnë të ashtuquajturin iter criminis. 
Në tërësinë e tij, iter criminis, mund të ndahet në disa faza: 

a) mendimi kriminal që kulminon me marrjen e vendimit për kryerjen e veprës penale; 
b) përgatitja, e hasur në veprat e kryera me dashje të qëllimtë dhe veçanërisht të paramenduar; 
c) ekzekutimi kur subjekti realizon sjelljen e jashtme të kërkuar për ekzistencën e veprës penale; 
ç) kryerja e veprës penale, kur plotësohen të gjithë elementet e figurës së veprës penale (sjellja, ngjarja, cenimi, lidhja shkakësore, elementi subjektiv), në masën e nevojshme dhe të mjaftueshme për ekzistencën e veprës penale; 
d) konsumimi, kur vepra penale e kryer ka arritur rrezikshmërinë e saj konkrete në shkallën më të lartë.

Në varësi të kohëzgjatjes së veprës penale, këto ndahen në vepra të atypëratyshme dhe vepra penale të qëndrueshme.

Vepra penale të atypëratyshme janë ato ku cenimi është i çastit, pasi shfaqet dhe konkludohet në të njëjtin moment, duke mos qenë në gjendje të zgjatet në kohë. Shembull tipik është vrasja, që mund të zbarthehet edhe në disa akte në kohë, por në të cilën cenimi kryhet dhe përfundon gjithnjë e domosdoshmërisht në momentin e kalimit nga jeta në vdekje klinike. Largimi nga vendi i vuajtjes së dënimit me burgim kryhet dhe përfundon në momentin kur i dënuari del nga burgu. 

Janë vepra penale të qëndrueshme ato për të cilat ligji kërkon që cenimi i marrëdhënies juridike të mbrojtur në mënyrë të posaçme të zgjatë në kohë për shkak të sjelljes ngulmuese dhe të vullnetshme të autorit. Edhe pse ligjvënësi ka parashikuar disa vepra penale të tilla, nuk ka një përkufizim të këtij instituti në ligj. Mund të thuhet se bëhet fjalë për një vepër penale të ashtuquajtur kohëzgjatjeje, e karakterizuar nga fakti se ngjarja e dëmshme dhe kryerja e saj zgjasin në kohë. 

Në veprat penale të atypëratyshme, realizimi i figurës së veprës penale, nëpërmjet sjelljes së kundërligjshme, përfshin dhe shteron cenimin e marrëdhënies juridike të mbrojtur në mënyrë të posaçme, pasi është e pamundur që cenimi të zgjasë në kohë. Në këtë lloj vepre penale nuk është e nevojshme të bëhet dallimi ndërmjet kryerjes dhe konsumimit pasi shfaqja e thjeshtë e kërkesave minimale për formimin e figurës penale (kryerja) krijon cenimin e marrëdhënies juridike të mbrojtur (konsumimin).

Në rastin e veprave të qëndrueshme, nga ana tjetër, veprimtaria kriminale kufizon ose pakëson marrëdhënien  juridike (p.sh. lirinë personale në rrëmbimin e personit); prandaj autori jo vetëm që ka mundësinë për të krijuar situatën kriminale, por ka edhe aftësinë për ta hequr atë, duke rikthyer në gjendjen e mëparshme marrëdhënien juridike të kufizuar; vazhdimi i cenimit varet nga vullneti i autorit.

Figurat e veprave penale të qëndrueshme përfshijnë jo vetëm shfaqje të pasojës së caktuar, por dhe kohëzgjatje të pakufizuar të gjendjes së kundërligjshme të krijuar me shkaktimin e saj. E tillë është heqja e paligjshme e lirisë, pasoja e të cilit është marrja apo kufizimi i lirisë së lëvizjes së viktimës, në të cilën vepra ka zgjatje të vazhduar. Figura e veprës penale inkuadron edhe mbajtjen e vazhduar të gjendjes së kundërligjshme, e cila zgjat për aq kohë sa zgjat privimi nga liria i viktimës. Nocioni i kohëzgjatjes së gjendjes së kundërligjshme nuk nënkupton në këtë rast shkaktim të pasojës së qëndrueshme, por mbajtje me kohëzgjatje më të madhe të viktimës me veprim ose me mosveprim nga ana e autorit. Vepra do të zgjasë aq sa do të zgjasë dhe detyra e autorit që ta mënjanojë atë, që nënkupton se si të qëndrueshme mund të jenë vetëm veprat te të cilat gjendja e kundërligjshme mund të ndërpritet, respektivisht të mënjanohet. Në kuptimin formal, vepra penale e qëndrueshme është e kryer me shkaktimin e pasojës (mbyllja e viktimës), kurse në kuptimin material është kryer kur ndërpritet kohëzgjatja e gjendjes së kundërligjshme.

Evidentimi i këtyre dy pikave kohore të kryerjes së veprës penale ka rëndësi sa i përket pasojave juridiko-penale. Kështu, heqja e paligjshme e lirisë është e kryer në momentin e mbylljes së viktimës; kohëzgjatja e mëtejshme e mbylljes nuk është me rëndësi për ekzistencën e veprës, por mund të merret parasysh si rrethanë rënduese. Por ajo paraqet rëndësi të madhe nëse autorit i bashkohen pjesëmarrës të tjerë në mbajtjen e gjendjes së kundërligjshme (ai që transporton viktimën, mban roje etj.); ata duhen trajtuar si bashkëpunëtorë për arsye se vepra nuk ka përfunduar dhe jo si autorë të ndonjë vepre penale tjetër (p.sh. ndihma e autorit pas kryerjes së veprës penale). Momenti i ndërprerjes së gjendjes së kundërligjshme është relevant edhe në lidhje me caktimin e kohës së kryerjes së veprës: përderisa autori mban apo nuk mënjanon gjendjen e kundërligjshme zgjat edhe veprimi i kryerjes së veprës, kështu që si kohë e kryerjes llogaritet koha e zgjatjes së gjendjes së kundërligjshme. Nga këtu duhet të nisë edhe afati i parashkrimit të ndjekjes penale, nga momenti kur është ndërprerë gjendja e kundërligjshme. 

Në dallim nga vepra penale e qëndrueshme, vepra penale e atypëratyshme, nuk nënkupton kohëzgjatjen e gjendjes së kundërligjshme të krijuar. Ajo është e përfunduar si në kuptimin formal ashtu dhe atë material me vetë shfaqjen e pasojës, pa marrë parasysh nëse është e qëndrueshme apo jo.

Duke ndjekur rregullat e interpretimit teleologjik, nëse ligjvënësi ka synuar të dënojë mbajtjen e zgjatur në kohë të gjendjes së kundërligjshme, do të bëhet fjalë për vepër penale të qëndrueshme, nëse jo, do të bëhet fjalë për vepër penale të atypëratyshme. 

Ka pasur një debat të gjatë për konfigurimin, si vepër penale e qëndrueshme dhe jo e atypëratyshme, e veprës penale tipike me mosveprim. Sipas praktikës së krijuar, vepra penale me mosveprim do të jetë e qëndrueshme të gjitha ato herë në të cilat, për përmbushjen e një veprimi të detyrueshëm parashikohet një afat urdhërues, pra, qëndrueshmëria do të zgjaste derisa subjekti të kryejë sjelljen e kërkuar. Nga ana tjetër, vepra penale me mosveprim do të jetë e atypëratyshme nëse për marrjen e masave parashikohet një afat i prerë, me kalimin e të cilit, autori do ta kishte të pamundur heqjen e gjendjes së paligjshmërisë.
“Përsa i përket menaxhimit të mbetjeve, vepra penale e depozitimit të pakontrolluar të mbetjeve ka një natyrë “të qëndrueshme” nëse veprimtaria e paligjshme është shenjë paralajmëruese e rikuperimit ose asgjësimit të mëvonshëm të sendeve të braktisura dhe, për rrjedhojë, sjellja pushon vetëm me plotësimin e fazave që pasojnë atë të depozitimit, ose, nga ana tjetër, "e atypëratyshme me pasoja eventualisht të qëndrueshme", nëse veprimtaria e paligjshme karakterizohet nga një vullnet ekskluzivisht shpërfillës ndaj mbetjeve, e cila, për shkak të natyrës së saj episodike, i shteron pasojat e sjelljes që në momentimn e braktisjes dhe nuk presupozon një aktivitet të mëvonshëm menaxhimi që synon rikuperimin ose asgjësimin» (Gjykata e Kas. Pen., seksion III, 10 shkurt 2015, n. 19332).



3.2. Elementet përbërës të veprës penale të qëndrueshme
Vepra penale e qëndrueshme, për t'u përcaktuar si e tillë, kërkon ekzistencën e njëkohshme të kërkesave të mëposhtme:

· një sjellje "tipike", e aftë që të zgjatet në kohë në mënyrë të vazhdueshme për një periudhë të konsiderueshme kohore;
· marrëdhënia juridike e mbrojtur nuk duhet të jetë e shkatërrueshme, por e "kufizueshme";
· cenimi që rrjedh nga sjellja e autorit duhet të ketë karakter vazhdues, pra nuk duhet të ezaurohet në një çast të vetëm, por të zgjasë për njëfarë kohe, e cila duhet të jetë e matshme; 
· zgjatja e cenimit duhet të ndodhë për shkak të sjelljes ngulmuese dhe të vullnetshme të autorit.

Rastet tipike të kësaj vepre janë heqja e paligjshme e lirisë, rrëmbimi dhe mbajtja peng e personit, dhunimi i banesës, pushtimi i tokës, organizata kriminale dhe banda e armatosur sipas par.II, mbajtja pa leje e armëve, mbajtja e lëndëve narkotike, drejtimi i mjetit pa dëshmi, etj.

Veprat penale të qëndrueshme si rregull prekin marrëdhënie juridike, të cilat nuk janë të shkatërrueshme plotësisht, por të kufizueshme (të pakësueshme), pra të afta që të rikthehen në tërësinë e tyre me përfundimin e cenimit (p.sh. liria e lëvizjes). 
Kjo kategori përfshin si ato figura veprash penale që prekin të mira jo-materiale (p.sh. nderi ose liria) dhe ato që dëmtojnë të mira materiale (rasti i pushtimit të tokës), me kusht që ato të jenë dukshëm të cenueshme ndaj kufizimit dhe jo shkatërrimit përfundimtar.

Për këtë kategori veprash ka debate të vazhdueshme lidhur me faktin nëse sjellja që krijon gjendjen e cenueshmërisë dhe sjellja që e mban atë në kohë duhet të jenë në formën e veprimit aktiv apo e para veprim aktiv dhe e dyta mosveprim (i ashtuquajturi konceptim dyfazësh) ose nëse mund të ekzistojnë vepra të qëndrueshme që konsistojnë vetëm me mosveprim. E rëndësishme për këtë kategori vepre penale është që mbajtja apo ruajtja e gjendjes së cenueshmërisë (sulmit ndaj marrëdhënies juridike) të vijë për shkak të sjelljes së vullnetshme të subjektit, pa pasur shumë rëndësi nëse është sjellje aktive apo me mosveprim. Në realitet mund të ndodhë që krijimi fillestar i gjendjes së kundërligjshmërisë mund të realizohet nëpërmjet një mosveprimi nga ana e subjektit që është i detyruar si mbrojtës i të drejtave (p.sh. prindi që nuk i kthen lirinë fëmijës që ka mbetur aksidentalisht i mbyllur në dhomë), kurse ruajtja e gjendjes mund të kryhet me mosveprime (p.sh. mbikëqyrja e personit të rrëmbyer).

Vepra penale e qëndrueshme është vepër penale unike, sepse cenon vetëm një marrëdhënie juridike. Kjo vepër kryhet jo në momentin kur krijohet gjendja e cenimit, por në momentin kur realizohet minimumi i ruajtjes së kësaj gjendjeje, i domosdoshëm për ekzistencën e një vepre penale të tillë. Përpara këtij momenti do të jemi në fazën e tentativës. Për shembull, do të jemi para veprës së mbajtjes peng të personit vetëm në qoftë se viktima është privuar nga liria e lëvizjes për një kohë të matshme. Quhet e konsumuar në momentin kur përfundon sjellja vullnetare e mbajtjes apo ruajtjes, që mund të jetë zgjatur përtej minimumit të nevojshëm.

Midis fazave të kryerjes dhe përfundimit mund të realizohet bashkëpunimi (p.sh. ndihma gjatë mbajtjes peng për të ruajtur të rrëmbyerin), konkurimi formal (p.sh. midis rrëmbimit dhe plagosjes së të rrëmbyerit që të mos arratiset).
Gjendja e qëndrueshmërisë mbaron jo vetëm në rastin kur autori kryen veprimin që i jep fund gjendjes së cenueshmërisë (p.sh. lirimi i personit të rrëmbyer), por dhe për shkak të pamundësisë për ta kryer atë (p.sh. në rastin e arrestimit të fajtorit, ikjes së të rrëmbyerit, etj).

Momenti i përfundimit të qëndrueshmërisë (pra të konsumimit) lidhet me institutin e parashkrimit dhe me gjendjen e flagrancës, por dhe me zbatimin e amnistisë. Moment i kryerjes së kësaj vepre, sikundër u tha, është ai në të cilin përfundon sjellja e mbajtjes dhe që identifikohet me atë të konsumimit. Lidhur me kompetencën tokësore, K.Pr.P. italian, p.sh., përcakton si të tillë vendin ku ka nisur kryerja.

Së fundi, tempus commissi delicti i veprës penale të qëndrueshme është ai në të cilin ndodh veprimi i fundit i sjelljes së qëndrueshme.


3.3. Fazat e veprës penale të qëndrueshme dhe konceptimi unitar
Sipas teorisë "bifazore", tashmë shumë të vjetëruar, vepra penale e qëndrueshme konsiderohet si shuma e dy fazave të ndryshme: faza fillestare dhe e ashtuquajtura faza e vazhdimit.
Faza e parë merr formë në momentin kur autori realizon të gjithë elementet që përbëjnë figurën e veprës penale, ndërsa e dyta, ajo e vazhdimësisë, e cila përfshin qëndrueshmërinë, ka të bëjë me qëndrueshmërinë e sjelljes dhe rrjedhimisht me vazhdimin e ngjarjes së shkaktuar, në kundërshtim me të ashtuquajturën detyrë për të kundërvepruar. Prandaj kjo teori parashikonte fazën e parë, të ashtuquajturën fazë të krijimit, si ngjarje që ka në themel veprimin dhe fazën e dytë, e ashtuquajtura e ruajtjes, si ngjarje që ka në themel mosveprimin. Për shembull, në rastin e rrëmbimit të personit, faza e parë përbëhet nga të gjitha ato veprime të kryera nga autori për t'i hequr lirinë viktimës, kurse e dyta, nga të gjitha ato akte të tjera që kryhen për të vazhduar gjendja e privimit të lirisë.
Koncepti unitar, i pranuar nga jurisprudenca bashkëkohore, merr në konsideratë ndëshkueshmërinë e veprës penale të qëndrueshme të bazuar në një dispozitë të vetme inkriminuese dhe të pajisur me veçori strukturore. 


3.4. Vepra penale e atypëratyshme me pasoja të qëndrueshme dhe vepra penale eventualisht e qëndrueshme
Të ashtuquajturat vepra penale të atypëratyshme me pasoja të qëndrueshme kanë të bëjnë me figura të veprave penale të atypëratyshme pasojat e kundërligjshme të të cilave marrin tipare të zgjatjes në kohë. P.sh. në rastin e vjedhjes, vepra kryhet aty për aty me hedhjen në dorë të sendit të tjetrit, por për efekt të zhvedhjes nga posedimi, për viktimën e veprës penale, kjo pasojë zgjatet në kohë. Në veprat penale kundër shëndetit, p.sh. plagosjet, ngjarja shkakton humbje të aftësisë për punë të viktimës. 
Lidhur me këtë kategori veprash nuk tregohet ndonjë interes i madh shkencor, pasi të gjitha veprat penale mund të kenë pasoja të dëmshme pak a shumë të parikuperueshme në kohë, pasoja të cilat mund të variojnë nga rasti në rast, edhe brenda së njëjtës vepër penale. Kjo kategori i nënshtrohet të njëjtave rregulla si veprat penale të atypëratyshme, duke qenë se në to nuk kemi të bëjmë me kohëzgjatje të cenimit për shkak të një sjelljeje këmbëngulëse të autorit të veprës. Kjo vlen dhe në ato raste kur vepra penale është kryer në mënyrë të atypëratyshme dhe ku gjendja e kundërligjshmërisë që e pason në kohë nuk varet nga sjellja e vullnetshme e autorit, pasi ky i fundit nuk është në gjendje t’i japë fund asaj.

Veprat penale eventualisht të qëndrueshme përfaqësohen nga ato raste, të cilat vetëm në mënyrë abstrakte janë konfiguruar si jo të qëndrueshme, pasi nuk konsiderohet e nevojshme zgjatja në kohë e sjelljes kriminale për të realizuar cenimin ndaj marrëdhënies juridike të mbrojtur. Megjithatë, në disa raste është e mundur që në realizimin konkret të veprës penale, subjekti të përsërisë sjelljen duke krijuar një mënyrë të qëndrueshme të kryerjes së një vepre penale që në thelb nuk është e qëndrueshme: p.sh. fyerja (për qëllime të konfigurimit të elementeve të figurës së kësaj vepre, mjafton një veprim i vetëm i fyerjes, por, eventualisht, kjo sjellje mund të vazhdojë edhe për një periudhë të konsiderueshme, nëpërmjet përsëritjes së shprehjeve fyese).



3.5. Trajtimi i veprës penale të qëndrueshme në doktrinë dhe praktikë gjyqësore
Sipas doktrinës italiane të së drejtës penale, vepra penale të qëndrueshme janë ato vepra, në të cilat, zgjatja në kohë e cenimit të të mirës juridike varet nga vullneti i autorit.

Sipas doktrinës gjermane të së drejtës penale, bëhet fjalë për një vepër penale kohëzgjatjeje, e karakterizuar nga fakti se ngjarja e kundërligjshme dhe kryerja e saj zgjasin në kohë. Prandaj, cenimi duhet të drejtohet kundër një të mire (marrëdhënieje) që nuk mund të shkatërrohet në mënyrë përfundimtare, por vetëm mund të pakësohet (kufizohet) në mënyrë të përkohshme, siç është, për shembull, liria personale në rastin e heqjes së paligjshme të lirisë.

Sipas doktrinës franceze të së drejtës penale, vepra penale e qëndrueshme konsiston në një gjendje kriminale, e cila është e  aftë të zgjatet pak a shumë në kohë. Këto vepra mund të kryhen si me veprime (heqja e paligjshme e lirisë), por dhe me mosveprime (mosdhënia e mjeteve për jetesë nga prindi). 
Ndarja në vepra penale të atypëratyshme dhe të qëndrueshme paraqet rëndësi në lidhje me:

· Nisjen e afatit të parashkrimit. Për veprën penale të qëndrueshme, afati i parashkrimit nis nga dita në të cilën ka marrë fund gjendja kriminale. 
· Kompetenca tokësore.
· Moszbatimi i parimit të fuqisë prapavepruese të ligjit penal. Parimisht, ligji i ri, me përjashtim të rastit kur është më i butë, zbatohet vetëm për fakte të kryer pas hyrjes së tij në fuqi dhe nuk ka fuqi prapavepruese. Ligji i ri do të zbatohet ndaj veprës penale të qëndrueshme, nëse kjo e fundit ka nisur më parë në kohë hyrjes së tij në fuqi dhe vazhdon edhe pas këtij momenti, pavarësisht se mund të parashikojë dënime më të ashpra se ligji i vjetër në fuqi në momentin e nisjes së gjendjes së qëndrueshmërisë.
· Amnistia. Nëse vepra e qëndrueshme vazhdon pas hyrjes në fuqi të amnistisë, ajo nuk mund të amnistohet.
· Gjëja e gjykuar. Në rast se vepra penale e qëndrueshme zgjatet në kohë pas dhënies së një dënimi, nuk ka pengesë të ketë një procedim të ri, rrjedhimisht dhe dënim të ri. Në këtë rast, nuk mund të zbatohet parimi i gjësë së gjykuar.


Sipas doktrinës spanjolle të së drejtës penale, vepra e qëndrueshme është lloj i veprës penale që lind kur konsumohet një situatë kundërligjshmërie e qëndrueshme (cenim ose rrezik për të mirën juridike) që mbahet ose mund të pushojë për shkak të sjelljes së vullnetshme të autorit. Në këto vepra mund të ketë pjesëmarrje të të tretëve gjatë kohëvazhdimit të gjendjes së kundërligjshmërisë. Parashkrimi fillon në momentin e mbarimit të gjendjes së qëndrueshmërisë.

Në praktikën gjyqësore, vepra penale konsiderohet e qëndrueshme nëse një sjellje, nga vetë natyra e saj, nuk mund të përfundojë në një moment të vetëm. 

Kështu, Gjykata e Lartë italiane ka përcaktuar si vepër penale të qëndrueshme atë hipotezë të veçantë kriminale "për ekzistencën e së cilës ligji kërkon që cenimi i të mirës juridike të vazhdojë në kohë për një kohëzgjatje që lidhet me sjelljen e qëndrueshme ngulmuese dhe të vullnetshme të autorit" (Kasacioni Penal., Seksioni i Bashkuar Penal, 13 korrik 1998, nr 11021).

Gjykata Kushtetuese italiane në vendimin nr. 520, datë 26.11.1987 shprehet: “... natyra e qëndrueshme apo e atypëratyshme e veprës penale nuk mund të varet nga një cilësim eksplicit i ligjvënësit, por nga thelbi i saj i natyrshëm, pasi është një element që përfshihet në cilësinë e sjelljes ashtu siç shfaqet në botën e jashtme. Ligjvënësi përshkruan sjelljen që synon ta bëjë objekt të cilësimit ligjor, por nuk e krijon atë, sepse sjellja ka strukturën e vet të natyrshme, të cilën ligjvënësi e mban parasysh. Nëse cenimi i një marrëdhënieje të mbrojtur lidhet me një sjellje që zgjat në kohë, pjesë e tipicitetit të veprës penale, atëherë kjo e fundit ka natyrë të qëndrueshme, por jo sepse ligjvënësi e dëshiron këtë, por thjesht sepse e tillë është natyra e sjelljes. Për shembull, aspekti tipik i rrëmbimit të personit është domosdoshmërisht i zgjatur në kohë për nga natyra e tij thelbësore dhe kryerja merr fund vetëm kur, për shkak të ndërhyrjes së një të treti apo dhe të vetë autorit, duke plotësuar në këtë formë dhe gjendja e kundërligjshmërisë".

Vendim nr. 11021 datë 13.7.1998 i Seksioneve të Bashkuar Penale të Gjykatës së Kasacionit italiane:

[... vepra penale e qëndrueshme ka natyrë unitare: fakti që përbën këtë vepër nuk ezaurohet “uno actu” dhe “uno tempore”, por zgjatet në kohë për aq kohë sa zgjat gjendja e kundërligjshme që diktohet nga sjellja e vullnetshme e të pandehurit, të cilës ai nuk i jep fund.
Neni 158 i Kodit Penal vë në dukje elementin e kohës dhe konfirmon faktin se ligjvënësi ka pranuar kriterin e strukturës unitare të të ashtuquajturës “periudhë të konsumimit” si element dallues të veprës penale të qëndrueshme.
Në fakt, nuk do kishte asnjë kuptim të flitej për “fillim të konsumimit” ose për përfundim të gjendjes së qëndrueshmërisë nëse nuk do të supozohej paraprakisht një interval kohor gjatë të cilit do të vazhdojë vepra penale dhe që zakonisht quhet si “periudha e konsumimit të veprës”.
“Continuum”, i cili në veprën penale të qëndrueshme është një element përbërës i natyrshëm i strukturës së saj, në veprën penale vazhduese është një element strukturor artificial i krijuar nga ligji ose nga doktrina. Ndërsa në veprën penale të qëndrueshme sjellja kriminale është një e vetme (unitare), e cila zgjatet në kohë në mënyrë të pandërprerë, në veprën penale vazhduese, episodet kriminale janë të shkëputur në kohë dhe gjithsesi, të dallueshëm mes tyre nga piëkpamja konceptuale, por që lidhen “a posteriori” nëpërmjet “mendimit unik kriminal”].

Sipas doktrinës shqiptare, vepër penale e qëndrueshme ose permanente quhet ajo vepër që nuk përfundon në një moment të caktuar, por realizohet për një kohë pak a shumë të gjatë. Vepra të tilla janë p.sh. moskallëzimi i krimit, armëmbajtja pa leje, etj. Me këto vepra krijohet një gjendje e kundërligjshme dhe përsa kohë vazhdon kjo gjendje quhet se edhe vepra vazhdon duke u kryer. Këto vepra përfundojnë kur i jepet fund gjendjes së krijuar, qoftë me veprime të vetë fajtorit, si fjala vjen duke bërë kallëzimin e krimit, etj. Në veprat e qëndrueshme kemi një vepër të vetme penale, veçori karakteristike e së cilës është vazhdimësia e saj për një kohë të caktuar. Prandaj, në këto raste, nuk ka vend për bashkim veprash penale. Kohëvazhdimi në këto vepra mund të merret parasysh në caktimin e masës së dënimit, p.sh. në rastin e heqjes së paligjshme të lirisë. 
Doktrina shqiptare ka konsideruar si faje komplekse fajet e qëndrueshme dhe fajet vazhduese. Në rastin e parë çdo moment përfaqëson dhunimin e plotë të ligjit, p.sh. në rastin e dezertimit, faji është kryer në momentin e ikjes, por ai vazhdon gjersa ushtari dezertor të kthehet në repartin e tij.


3.5. Trajtimi juridiko-penal i veprave penale të qëndrueshme
Në përputhje me sa trajtuar më lart, vepra penale e qëndrueshme është një vepër unike dhe në rastin e zbatimit të rregullave mbi veprën penale të qëndrueshme, nuk ka vend zbatimi i rregullave për konkurimin e veprave penale. 
Kodi Penal aktual nuk ka rregullime lidhur me trajtimin e veprës penale të qëndrueshme, në momentin e caktimit dhe individualizimit të dënimit.
Si rregull, gjykata duhet të mbajë parasysh kohëzgjatjen e veprës, si rrethanë në caktimin e dënimit. 
Lidhur me ligjin penal të zbatueshëm, duhet të veprojë ligji i cili është në fuqi në kohën e vazhdimit të veprës, duke mos marrë në konsideratë ligjin që mund të jetë më i favorshëm në momentin e nisjes së gjendjes së qëndrueshmërisë.
Nëse vepra e qëndrueshme vazhdon pas hyrjes në fuqi të amnistisë, nuk mund të amnistohet.
Në rastin e një vepre penale të qëndrueshme, e cila ka një strukturë unike që nuk mund të ndahet në një mori veprash, para ose pas një date të përfshirë në periudhën e qëndrueshmërisë, organi procedues, për të përcaktuar shkakun e shuarjes, nuk mund të kufizohet duke shqyrtuar vetëm datën e fillimit të sjelljes së kundërligjshme, por duhet të konstatojë edhe datën e përfundimit të gjendjes së qëndrueshëmrisë.
Si rregull, afati i parashkrimit për këto lloj veprash penale fillon të ecë nga dita në të cilën ka përfunduar qëndrueshmëria. Duke qenë se parashkrimi është një shkak shuarës i veprës penale, llogaritet në këtë mënyrë, pasi nëse afati do të niste nga momenti i konsumimit të parë të veprës, viktima do të privohej nga mbrojtja prej saj, duke qenë se sjellja e kundërligjshme zgjat në kohë.
Doktrina ka pranuar se, në rast se ndërpritet sjellja në një vepër penale të qëndrueshme, afati i parashkrimit do të fillojë të ecë që nga ky moment, por nëse veprimtaria kriminale do të rifillonte me të njëjtin mendim kriminal, afati i parashkrimit do të nisë nga momenti i përfundimit ose ndërprerjes së sjelljes së re.
Në rastin e veprave penale në fushën e tatimeve, nga ana objektive kryhet si me shkatërrimin, ashtu edhe me fshehjen e regjistrave kontabël apo dokumenteve, ruajtja e të cilave është e detyrueshme, për të mos lejuar rindërtimin e të ardhurave apo qarkullimit, me pasoja të ndryshme për momentin e kryerjes, pasi shkatërrimi është një vepër e atypëratyshme, e cila konsumohet me zhdukjen e dokumentacionit, ndërsa fshehja - që konsiston në mosvënien në dispozicion në mënyrë të përkohshme ose përfundimtare të dokumentacionit organeve verifikuese - përbën një vepër penale të qëndrueshme, e cili zgjat deri në momentin e verifikimit nga organet tatimore, moment nga i cili nis dhe afati i parashkrimit". (Kasacioni Penal, seksioni III, 25 maj 2016, nr. 14461).





4. Dallimi i veprës penale të qëndrueshme dhe veprës penale vazhduese nga rrethana e kryerjes së veprës penale më shumë se një herë

Kryerja e veprës penale më shumë se një herë parashikohet si rrethanë rënduese në nenin 50, germa h, të Kodit Penal, i cili, ndryshe nga Kodi Penal i mëparshëm që e trajtonte si një të vetme këtë rrethanë me atë të përsëritjes, e ka ndarë kryerjen e veprës penale më shumë se një herë si rrethanë rënduese. 

Nga interpretimi i kësaj dispozite rrjedh se ligjvënësi ka parasysh rastet kur autori ka kryer të njëjtën vepër penale më shumë se një herë dhe dënohet bashkërisht për to, duke mos qenë i dënuar më parë për asnjërën prej tyre. 

Si mjaft rrethana të tjera, kryerja e veprës penale më shumë se një herë parashikohet si rrethanë cilësuese e figurës së veprës penale në mjaft dispozita të Kodit Penal, si në disa lloje vjedhjesh, marrëdhëniesh seksuale ose homoseksuale, etj. Në këto raste, nuk mund të përdoret si rrethanë rënduese, pasi ligjvënësi e ka mbajtur parasysh në parashikimin e llojit dhe masës së dënimit në dispozitën penale konkrete dhe kjo rrethanë e cilëson figurën e veprës penale, duke qenë pjesë përbërëse e saj.

Në raport me veprën penale të qëndrueshme, dallimi është më i thjeshtë, pasi vepra penale e qëndrueshme, sa thënë më lart, është një vepër e vetme, e cila karakterizohet nga një veprim ose mosveprim që zgjat në kohë sipas vullnetit të autorit të saj. Pra, nuk është e përbërë nga shumë akte apo episode, që lidhen mes tyre dhe që mund të përsëriten në kohë. Në këtë kuptim, vepra penale e qëndrueshme mund të kryhet më shumë se një herë nga autori, p.sh. duke i hequr lirinë në mënyrë të paligjshme një personi ose më shumë personave në periudha të ndryshme kohore, duke mos qenë i dënuar për asnjërën prej veprave më parë.

Në raport me veprën penale vazhduese, dallimi mund të paraqesë vështirësi për shkak të faktit se rrethana rënduese, e cila mund të jetë dhe rrethanë cilësuese në dispozita të veçanta të pjesës së posaçme të Kodit Penal, nënkupton kryerjen më shumë se një herë të së njëjtës vepër penale, që ngjason me veprën penale vazhduese. 

Së pari, duhet vënë në dukje se me anë të këtyre dy rregullimeve, shmanget instituti i konkurimit real të veprave penale dhe bashkimi i dënimeve, me përjashtim të rastit kur kryerja e veprës më shumë se një herë nuk është rrethanë cilësuese dhe autori dënohet aq herë sa ka kryer veprën.

Në kuptim të kësaj rrethane, rezulton se autori është në kushtet e konsumimit disa herë të së njëjtës figure të veprës penale, p.sh. vjedhje, por në të gjitha rastet bëhet fjalë për vepra që qëndrojnë secila më vete në elementet e tyre, të kryera në kohë, vende, mënyra të ndryshme, ndaj viktimave të ndryshme, duke mos qenë nën ndikimin e të njëjtit mendim kriminal dhe as në lidhje kohore apo hapësinore mes tyre. Ky është dhe dallimi kryesor me veprën penale vazhduese, e cila në thelb trajtohet si një e vetme e në këto kushte, dhe vepra penale vazhduese mund të realizohet më shumë se një herë.

Për të dalluar drejt këtë vepër nga rrethana e kryerjes më shumë se një herë, duhen trajtuar me kujdes elementet që karakterizojnë veprën vazhduese dhe që e bëjnë atë vepër unike, sidomos lidhjen kohore mes akteve dhe episodeve që përbëjnë veprën, marrëdhënien juridike të cenuar, lidhjen kohore si dhe mendimin unik kriminal. Në rast se nuk plotësohet lidhja organike midis veprimeve apo mosveprimeve të veçanta për shkak të ndërprerjeve të gjata në kohë, ndryshimi i elementeve që autori shfrytëzon për të realizuar veprën, mungesa e mendimit unik kriminal, atëherë ai do të përgjigjet për kryerjen e veprës penale më shumë se një herë dhe nuk do të konsiderohet përgjegjës për kryerjen e një vepre të vetme penale vazhduese. 

E rëndësishme është që veprimet e shumta të pjesshme të jenë kryer brenda një kohe pak a shumë të shkurtër, njëra pas tjetrës, në mënyrë suksesive, pa pushime të gjata. Si rregull, koha e gjatë ndërmjet veprimeve mund të vërë në dukje se veprimi i dytë nuk është realizim i të njëjtit mendim kriminal dhe mund të jetë rasti i zbatimit të rrethanës rënduese më shumë se një herë. Veprimet e njëllojta objektive duhet të inkuadrohen brenda mendimit unik kriminal të përpunuar nga autori, duke vënë në dukje karakterin unik të veprës penale vazhduese.

Në rastet kur shkëputja në kohë ndërpret hallkat e mendimit unik kriminal, nuk jemi para veprës penale vazhduese, por rrethanës së kryerjes së veprës penale më shumë se një herë. Në të njëjtat rrethana, nëse veprimet apo mosveprimet që përbëjnë të njëjtën vepër penale, të shkëputura në kohë, cenojnë apo prekin viktima të ndryshme ose objekte të ndryshëm juridikë.
Në këto raste, autori do të përgjigjet penalisht për veprën penale konkrete, nëse dispozita e parashikon si rrethanë cilësuese kryerjen e veprës më shumë se një herë, ose do të dënohet për aq herë sa e ka kryer veprën penale, duke bashkuar dënimet.

